A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján az egy többéves rádióspektrum-politikai program létrehozásáról szóló európai parlamenti és tanácsi határozat elfogadására vonatkozó tanácsi álláspontról /* COM/2012/03 végleges - 2010/0252 (COD) */





2010/0252 (COD) A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján az egy többéves rádióspektrum-politikai program létrehozásáról szóló európai parlamenti és tanácsi határozat elfogadására vonatkozó tanácsi álláspontról 1. Előzmények A javaslat Parlament, illetve Tanács számára történő megküldésének időpontja: (COM(2010) 471 végleges – 2010/0252 COD dokumentum): || 2010. szeptember 20. Az Európai Gazdasági és Szociális Bizottság véleményének időpontja: || 2011. február 16. Az Európai Parlament álláspontjának időpontja (első olvasat): || 2011. május 11. A módosított javaslat megküldésének időpontja: || 2011. május 11. SP(2011) 5858 A Tanács álláspontja elfogadásának időpontja: || 2011. december 13. 2. A bizottság javaslatának célja A javaslatban szereplő, az EUMSZ 114. cikkén alapuló rádióspektrum-politikai programot az Európai Parlament és a Tanács felkérésére válaszul terjesztette elő a Bizottság, mégpedig a 2009/140/EK irányelv által módosított 2002/21/EK keretirányelv 8a. cikkének (3) bekezdésében foglaltak alapján, amely kimondja, hogy a rádióspektrum-használat stratégiai tervezésének és összehangolásának politikai irányvonalait és céljait meghatározó többéves program létrehozására vonatkozóan a Bizottság jogalkotási javaslatokat nyújthat be. Az előterjesztett rádióspektrum-politikai programban kellő hangsúlyt kap az a tény, hogy az elektronikus hírközlés belső piaca és más uniós szakpolitikai területek (például a közlekedés, a kutatás, a Föld megfigyelése, a globális navigációs műholdrendszerek, a környezetvédelem és a globális felmelegedés elleni küzdelem) szempontjából a rádióspektrum rendelkezésre állása és hatékony kihasználása kiemelten fontos. A rádióspektrum-politikai program a Bizottság által kidolgozott európai digitális menetrend része, és hozzájárul az intelligens, fenntartható és inkluzív növekedést célzó Európa 2020 stratégia megvalósításához, mivel a frekvenciahasználat a digitális társadalom és a gyors, vezeték nélküli szolgáltatások megteremtésének alapja, ugyanakkor a gazdaság fellendítését és növekedését, minőségi munkahelyek teremtését és az Európai Unió hosszú távú versenyképességét is szolgálja. Az egységes piaci intézkedéscsomag szintén felkéri az Európai Parlamentet és a Tanácsot, hogy késedelem nélkül fogadják el a javaslatot. A rádióspektrum-politikai program eljárást alakít ki annak meghatározásához, hogyan állítható az uniós célok szolgálatába a frekvenciahasználat, és hogyan lehet annak társadalmi, gazdasági és környezeti hozadékait optimálisan kiaknázni. A program épít az elektronikus hírközlésre vonatkozó uniós szabályozási elvekre és a 676/2002/EK rádióspektrum-határozatra, konszolidálja a frekvenciahasználat valamennyi válfajára alkalmazandó elveket, meghatározza az uniós kezdeményezések célkitűzéseit és felsorolja a tervezett lépéseket. 3. Megjegyzések a Tanács álláspontjáról A Tanács első olvasatban elfogadott álláspontja a Tanács, az Európai Parlament és a Bizottság közötti informális egyeztetés nyomán, különösen a 2011. október 24-i háromoldalú egyeztetés alkalmával kialakult, és a társjogalkotók közötti levélváltással is megerősített kompromisszum eredménye. A kompromisszum többek között az alábbiakra terjed ki: · egyértelmű kötelezettségvállalás a már harmonizált rádióspektrum, ezen belül a 800 MHz-es sáv engedélyezési eljárásának 2013. január 1-ig történő lezárására; · bizottsági végrehajtási intézkedéseken alapuló szilárd kimutatási mechanizmus, valamint egyértelmű határidők az említett intézkedések elfogadásához; · konkrét célkitűzésként a kimutatás alapján 2015-ig legalább 1200 MHz spektrum meghatározása a vezeték nélküli szélessávú hírközlés céljaira; · kötelezettségvállalás annak vizsgálatára, hogy a kapacitásszükségletek alapján szükséges-e további rádiófrekvenciákat a vezeték nélküli szélessávú hírközlés rendelkezésére bocsátani; · a versenyt garantáló eszközök a rádióspektrum-használat terén, különös tekintettel az elektronikus hírközlési szolgáltatásokra; · szakpolitikai kezdeményezések kidolgozása a kollektív és megosztott spektrumhasználatra vonatkozóan; · a rádióspektrumot érintő nemzetközi tárgyalásokon nagyobb fokú uniós koordinációt biztosító rendelkezés; · kötelezettségvállalás egyéb belső piaci ágazatok és uniós szakpolitikai területek spektrumszükségleteit érintő szakpolitikai kezdeményezések kidolgozására, többek között az energiatakarékosság, a Föld megfigyelése, a közbiztonság és -védelem, a vezeték nélküli mikrofonok és a tárgyak internete vonatkozásában. A Bizottság a fentieknek megfelelően el tudja fogadni a Tanács álláspontját, mivel abban érvényre jut a létrejött kompromisszum, a Parlamentet pedig arra szólítja fel, hogy módosítás nélkül, ugyanígy fogadja azt el a lehető legrövidebb időn belül, tekintettel a kérdés fontosságára, a határozattervezetben megszabott határidők rövidségére és a gyors végrehajtás szükségességére. A Bizottság ezen túlmenően a 2011. december 13-i tanácsi ülés jegyzőkönyvével kapcsolatban az alábbi három nyilatkozattal kíván élni, melyekben kifejti egyes rendelkezések vonatkozásában a Bizottság nézetét. 4. Következtetés A Bizottság – az alábbi három nyilatkozatot fenntartva – támogatja a Tanács álláspontját, és arra kéri a Parlamentet, hogy a 2011. október 24-i kompromisszumnak megfelelően módosítás és késedelem nélkül fogadja azt el, hogy a határozat mielőbb hatályba léphessen. 5. A Bizottság egyoldalú nyilatkozatai a 2011. december 13-i tanácsi ülés jegyzőkönyvével kapcsolatban (1) A 9. cikk (2) bekezdésének a rádióspektrum-politikával foglalkozó csoportra hivatkozással való kiegészítéséről: „A Bizottság tudomásul veszi, hogy a 9. cikk (2) bekezdése értelmében a rádióspektrum-politikával foglalkozó csoport véleményét maximálisan figyelembe kell vennie, mielőtt végrehajtási aktusokat fogad el a kimutatásra vonatkozóan. A Bizottság úgy véli, hogy a végrehajtási aktusok tekintetében az EUMSZ 291. cikkében megállapítottakon túl más eljárási követelmények nem léteznek. A rádióspektrum-politikával foglalkozó csoportot maga a Bizottság hozta létre, hogy kikérhesse annak véleményét és kamatoztathassa szakértelmét. A Bizottság a jövőben is igényt tart erre, mivel úgy véli, hogy a csoport fontos tanácsadó szerepet tölt be, és értékes hozzájárulást nyújt szakpolitikai kérdésekben, ugyanakkor a Bizottság döntése, hogy mikor tekinti szükségesnek a konzultációt.” (2) A nemzetközi tárgyalásokról szóló 10. cikk (1) bekezdéséről: „A Bizottság megerősíti, hogy a „tagállami hatáskör” fogalmát az Európai Unióra át nem ruházott hatáskörként értelmezi. Emlékeztet továbbá arra, hogy a Szerződések teljes egésze alkalmazandó marad, különösen az EUMSZ 218. cikkének (9) bekezdése, az adott esettől függően.” (3) A végrehajtási aktusok elfogadásának a 13. cikk (2) bekezdése szerinti eljárásáról: „A Bizottság hangsúlyozza, hogy a 182/2011/EU rendelet 5. cikke (4) bekezdése második albekezdésének b) pontjára történő rendszeres hivatkozás ellentétes mind az említett rendelet szellemével, mind a szövegével. E rendelkezés csak abban az esetben érvényesíthető, ha a fő szabálytól való eltérést – mely szabály szerint a Bizottság elfogadhatja a végrehajtási jogi aktus tervezetét, ha a bizottság nem nyilvánított véleményt – sajátos helyzet indokolja. Tekintettel arra, hogy a második albekezdés b) pontjára történő hivatkozás az 5. cikk (4) bekezdésében előírt általános szabály alóli kivételt jelent, a rendelkezésre való hivatkozás nem tartozhat egyszerűen a jogalkotó „mérlegelési jogkörébe”, hanem megszorító módon kell értelmezni, és ezáltal indokolásra szorul.” * * *